Vihreiden tulisi vaalikampanjan tässä vaiheessa esittää, että puolueen ehdokas pääministeriksi on Pekka Haavisto. Haavisto on voittanut kaikki kyselyt äänestäjien keskuudesta parhaana pääministeriehdokkaana.

Missään ei ole kirjoitettu, että pääministerin tulisi tulla suurimmasta puolueesta – suurimmalla puolueella on tosin oikeus yrittää ensimmäisenä, mutta jos eduskunnan enemmistö niin sopii, pääministeriksi voi tulla kuka hyvänsä.

Ei pitäisi olla toivoton tehtävä neuvotella Haavistosta pääministeriä, vaikka vihreät jäisivät kahden suurimman puolueen taakse. Olen aika varma, että kokoomus pitäisi Haavistoa parempana kuin Rinnettä ja demarit parempana kuin Orpoa.

Haavisto myös olisi hyvä johtamaan monipuoluehallitusta. Muilla hallituspuolueilla ei olisi samanlaista tarvetta kampittaa häntä kuin olisi kokoomuksella kampittaa Rinnettä ja demareilla kampittaa Orpoa.

Entä kuka olisi hyvä toimimaan pääministerinä, kun EU:n puheenjohtajuus siirtyy Suomelle heinäkuussa? Haavisto olisi selvästi paras sekä Suomen, EU:n että ilmaston kannalta. Tuo kausi on hyvin tärkeä EU:n tulevia ilmastolinjauksia ajatellen. Romanian kauden jälkeen tarvittaisiin hyvää puheenjohtajuutta. Haaviston rauhanvälitystyössä hankkima neuvottelutaito tulisi käyttöön.

Mutta Haavistonhan pitäisi vaihtua vihreiden puoluekokouksessa kesäkuussa? Missään ei lue, että pääministerin olisi oltava puolueensa puheenjohtaja. Ei Harri Holkerikaan ollut.

Ja sitä paitsi. Jos Haavisto nousisi pääministeriksi, tilanne olisi täysin muuttunut viime syksystä. Vihreiden puoluekokous valitsisi hänet yksimielisesti puheenjohtajaksi, jos Haavisto katsoisi sen tarpeelliseksi.